JY LEES NOU Oor Van Zylspas... sonder 'n clutch!
Uiteindelik kom ons by die Marienfluss-uitkykpunt aan, en almal is verlig om uiteindelik te kan bene rek. Die uitsig is verstommend mooi, die berge maak oop en ons weet die einde van die pas is net om die draai. Hiervandaan is dit sowat 2 km tot die onderkant van die pas, maar in dié deel kry jy ook van die steilste stukke. Dis laestrek, eerste rat heelpad tot onder.
Die oggend van die derde dag vertrek ons vroeg en ry terug deur die Marienfluss, verby die afdraai na Van Zylspas en oor die Rooidrompas.Hoewel dit nie werklik 'n pas is nie, is die pad af en toe baie skurf en moet jy maar stadig oor die klippers. En moenie 'n petrolstasie by Rooidrom verwag nie. Al wat daar is, is 'n rooi geverfde drom.
Hierdie artikel kom uit ons argief; dit is oorspronklik in WegRy gepubliseer. Ons probeer nuwe inligting bywerk, maar feite en geite kon intussen verander het – laat weet gerus as jy iets raaklees.